15/03/2013 | Administración LocalMunicipal
San Sadurniño
Aprobación definitiva de ordenanza fiscal

ANUNCIO O Pleno deste Concello, na sesión celebrada o día 12 de xaneiro de 2013, acordou aprobar provisionalmente a imposición dun prezo público pola prestación do servizo de limpeza de fincas e a Ordenanza fiscal n.º 21, reguladora do mesmo. Exposta ó público a devanditas aprobación provisional, mediante publicación de anuncio no BOP n.º 18, do 25 de xaneiro de 2013, sen que se presentase reclamación ou alegación algunha, mediante o presente publícase o texto íntegro da referida Ordenanza n.º 12 modificada: ORDENANZA FISCAL N.º 21, REGULADORA DO PREZO PÚBLICO POLA PRESTACIÓN DO SERVIZO DE LIMPEZA DE FINCAS NO CONCELLO DE SAN SADURNIÑO LIMIAR O Concello de San Sadurniño ten como obxectivo fundamental avanzar decididamente cara a un desenvolvemento sustentable, que promova a creación de riqueza e emprego, a redución das desigualdades, a mellora dos servizos e a conservación dos recursos e ecosistemas naturais, segundo se recolle no seu Plan de acción da Axenda 21 Local. O territorio municipal é extenso e diverso, e os seus habitantes distribúense de forma moi dispersa, en máis de 225 entidades de poboación. Igualmente son varios centos os quilómetros da rede municipal de camiños e estradas, e pasa de 30.000 o número de parcelas existentes e de 6.000 o das persoas propietarias. Partindo de que a xestión dun territorio destas características é moi complexa, o Concello debe facer fronte ás súas obrigas e competencias, e ten que tomar as medidas precisas para tirar todo o proveito posible desa diversidade territorial, co obxectivo de avanzar cara a un verdadeiro desenvolvemento sustentable. Neste senso, e con base nas competencias que posúen os municipios nos ámbitos da prevención e extinción de incendios, a protección civil, o medio ambiente ou o urbanismo, establecidas pola Lei 7/1985, reguladora das bases do réxime local, e pola Lei 5/1997, de administración local de Galicia, faise preciso regular os aspectos relativos á limpeza e o mantemento das parcelas existentes no municipio. Desta maneira o Concello elabora a presente ordenanza co obxectivo de aplicar nomeadamente os artigos 9 e 199 da Lei 9/2002, de ordenación urbanística e protección do medio rural de Galicia. Consonte esta lei, as persoas propietarias de toda clase de terreos teñen a obriga de mantelos en condicións de funcionalidade, seguridade, salubridade, ornato público e habitabilidade segundo o seu destino, así como de conservar e manter o solo natural nas condicións precisas que eviten erosións e incendios, e impedir a contaminación da terra, o aire e a auga. Asemade o artigo 7. d) da Lei 3/2007, de prevención e defensa contra os incendios forestais de Galicia, obriga a realizar as obras necesarias para conservar e manter o solo e a biomasa vexetal nas condicións precisas que eviten os incendios forestais. Por outra banda esta ordenanza tamén regula os prezos públicos da solicitude, por parte de persoas alleas á entidade local, do uso puntual da maquinaria municipal e os servizos do persoal do Concello. Polo tanto a presente ordenanza recolle estas obrigas e regula a súa aplicación no caso do uso de medios e recursos municipais. Desta maneira, o Concello pretende acadar: • O cumprimento da normativa existente en materia de mantemento de parcelas, predios e edificacións e regular a execución subsidiaria por parte do Concello. • A prevención dos incendios e a boa xestión dos terreos forestais. • A prevención doutras incidencias que poidan xerar impactos negativos sobre a paisaxe, o medio ambiente e a calidade de vida dos veciños e veciñas. • A mellora da imaxe xeral do Concello, facéndoo máis ordenado e atraente • A concienciación das persoas propietarias ou usuarias de parcelas e edificacións sobre as súas responsabilidades • A equidade e a boa xestión dos recursos municipais, ó tratar a todas as persoas co mesmo criterio e repercutir os gastos que se orixinen nas persoas responsables • A eliminación de vertedoiros incontrolados • A posibilidade de empregar os medios municipais para realizar pequenas obras en propiedades particulares nos casos recollidos nesta ordenanza Artigo 1.º.–FUNDAMENTO E NATUREZA. En uso das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, reguladora das bases do réxime local, e de conformidade co disposto nos artigos 15 a 19 do texto refundido da Lei reguladora das facendas locais (RD lexislativo /2004, do 5 de marzo), o Concello de San Sadurniño establece o prezo público pola prestación do servizo de limpeza de terreos e predios, que se rexerá pola presente Ordenanza Fiscal. Artigo 2.º.–OBRIGAS SOBRE AS PARCELAS E PREDIOS.1.–É responsabilidade das persoas propietarias manter nas debidas condicións de limpeza, seguridade, salubridade e ornato público os seus terreos e predios, así como as beirarrúas, patios interiores ou zonas verdes privadas. Igualmente deberán evitar que as augas de escorrentía e as pólas das árbores ou sebes afecten ao espazo público. Os propietarios de terras conservarán e manterán o solo natural e se é o caso a masa vexetal nas condicións precisas que eviten a erosión e os incendios, impedindo a contaminación da terra, o aire e a auga. Para estes efectos, as persoas propietarias deberán proceder aos traballos de mantemento e limpeza das súas propiedades cando por motivos de ornato público ou seguridade sexan necesarios ou así o ordene a Autoridade municipal, previo informe dos servizos municipais competentes.2.–Pola súa parte as persoas propietarias das masas forestais e dos terreos lindeiros con estas ficarán obrigados a adoptar as medidas de prevención de incendios forestais establecidas na normativa estatal e autonómica que resulte de aplicación nesta materia.3.–O Concello exercerá o control sobre estas obrigas e poderá esixir aos seus titulares a adopción das medidas necesarias. Así mesmo, poderá, previo trámite de audiencia ás persoas interesadas, requirirlles que, no prazo que se sinale, realicen as obras ou actuacións necesarias advertíndolles que, en caso de incumprimento da orde de execución, se procederá á execución subsidiaria ou á execución forzosa mediante a imposición de multas coercitivas, reiterables ata lograr a execución do ordenado, sen prexuízo, se é o caso, da apertura do correspondente expediente sancionador. Artigo 3.º–FEITO IMPOÑIBLE.1.–Constitúe o feito impoñible do prezo público, a prestación de servizo de limpeza, con medios mecánicos e/ou manuais municipais ou contratados polo Concello, de parcelas, predios ou edificacións, ben sexa a solicitude de persoas particulares interesadas, ou de oficio, por razóns de seguridade, ornato ou contaminación, sempre que a prestación do devandito servizo redunde en beneficio do suxeito pasivo. As tarefas de limpeza poden ser a eliminación de silvas, herbas ou árbores, así como a recollida de entullos e outros residuos vertidos de forma irregular.2.–Tamén se recolle dentro do prezo público o uso da maquinaria e o traballo do persoal municipal no caso de solicitudes particulares para a realización de pequenas obras en propiedades privadas, previa resolución motivada da Alcaldía ou da Xunta de Goberno e sempre que o permitan as necesidades do servizo.3.–Non estarán suxeitos a este prezo público os servizos que se presten en beneficio da xeneralidade ou dunha parte considerable da poboación do municipio ou en casos de calamidade ou catástrofe pública oficialmente declarada. Artigo 4.º.–SUXEITO PASIVO. Son suxeitos pasivos contribuíntes, as persoas físicas ou xurídicas e as entidades a que se refire o artigo 35.4 da Lei xeral tributaria, que sexan propietarias, usuarias ou ocupantes das fincas que foran obxecto da prestación do servizo, que así o solicitasen. Tamén serán suxeito pasivo aquelas persoas, titulares, usuarias ou ocupantes por calquera concepto que fagan caso omiso aos requirimentos e ordes de execución efectuadas polo Concello nos supostos establecidos nas ordenanzas municipais ou na normativa xeral de aplicación, previa tramitación do necesario expediente nos términos indicados na lexislación aplicable. Artigo 5.º.–RESPONSABLES.1.–Responderán solidariamente das obrigacións tributarias do suxeito pasivo as persoas físicas ou xurídicas ás que se refire o artigo 42 da Lei xeral tributaria.2.–Serán responsables subsidiarias as persoas administradoras das sociedades e os síndicos, interventores ou liquidadores de crebas, concursos, sociedades e entidades en xeral, nos supostos e co alcance que sinale o artigo 43 da Lei xeral tributaria. Artigo 6.º.–EXENCIÓNS SUBXECTIVAS. Non se concederá exención no pagamento do prezo público. Artigo 7.º.–COTA TRIBUTARIA.1.–A cota tributaria determinarase en función do número de efectivos, tanto persoais como materiais que se empreguen na prestación do servizo, o tempo investido neste, e o percorrido efectuado polos vehículos que actúen. Para tal efecto, aplicarase a seguinte tarifa: Epígrafe primeira. Persoal: a) Por cada operario/a de servizos, por hora ou fracción: 14,50 € b) Por cada operario/a de maquinaria, por hora ou fracción: 18,00 € c) Por cada técnico/a, por hora ou fracción: 23,00 € Epígrafe segunda. Material: a) Por cada pa retroescavadora, por hora ou fracción: 25,00 € b) Por cada tractor con rozadora traseira, cisterna ou similar, por hora ou fracción: 20,00 € c) Por cada tractor con rozadora de brazo ou similar, por hora ou fracción: 25,00 € e) Por cada camión, por hora ou fracción: 20,00 € Epígrafe terceira. Xestión de residuos: a) Os custos de xestión dos residuos que se recollan como consecuencia dos servizos regulados por esta ordenanza, e que teña que asumir o Concello, serán repercutidos no suxeito pasivo. Nota común ás epígrafes primeira e segunda: o tempo investido na prestación do servizo computarase dende a saída ata o regreso á nave de servizos municipais. A cota tributaria total será a suma das correspondentes ás das epígrafes da tarifa. Artigo 8.º.–DEVENGO. Devéngase o prezo público e nace a obriga de contribuír no momento en que os medios e o persoal saian da nave de servizos municipais, intre no que se inicia, a todos os efectos, a prestación do servizo. Artigo 9.º.–LIQUIDACIÓN E INGRESO. Toda persoa usuaria do servizo a que se refire esta ordenanza deberá solicitalo mediante modelo oficial que se servirá nas oficinas municipais, correspondendo a súa resolución á Alcaldía. Nos supostos de execución subsidiaria, será a Alcaldía quen emita unha resolución sinalando o alcance do servizo. Unha vez efectuado o servizo, e de acordo cos datos que certifique o servizo municipal de obras, os servizos tributarios deste Concello emitirán a correspondente liquidación que será notificada para o ingreso directo na forma e nos prazos sinalados pola tesouraría municipal. Artigo 10.º.–INFRACCIÓNS E SANCIÓNS. En todo o relativo á cualificación das infraccións tributarias, así como das sancións que ás mesmas lle correspondan en cada caso, estarase ao disposto nos artigos 178 e seguintes da Lei xeral tributaria. Artigo 11.º.–DISPOSICIÓN FINAL. Esta ordenanza entrará en vigor ao día seguinte da súa publicación no Boletín Oficial da Provincia, permanecendo en vigor ata a súa modificación ou derrogación expresa.” San Sadurniño, 7 de marzo de 2013. O ALCALDE Asdo.: Secundino García Casal